《怀贤诗之王枢密》
宋代·王禹偁

西枢经纬才，慷慨遇真主。
文学中甲科，风云参霸府。
直躬在密勿，未始畏强御。
憑案读古书，箕踞视太祖。
泽欲浸生民，化将还邃古。
拆寺遇武宗，排佛如韩愈。
尽发群苾芻，使之艺禾黍。
兵威遂强盛，人力不耗蠹。
世宗征淮甸，委任当留务。
马前拜侯伯，阶下列椹斧。
叱咤气生风，将校汗如雨。
手筑太平基，胼胝不辍杵。
具瞻人有望，衰运时不与。
修短天难忱，歼夺民何怙。
恩深与小敛，抚椁甚悲沮。
云亡复殄瘁，前哲非虚语。
世岂乏贤良，才难具文武。
历象过羲和，文章敌燕许。
可能随众人，冥寞归尘土。
子孙虽众多，必复事未睹。
谁铭迁客诗，高揭王公墓。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。